#### E L Ő T E R J E S Z T É S

**Szombathely Megyei Jogú Város Közgyűlése**

**Városstratégiai, Idegenforgalmi és Sport Bizottságának**

**2021. szeptember 28-i ülésére**

**Tájékoztatás a Parkerdő területének a hulladékgazdálkodási közszolgáltatásba való bevonása, illetve az illegális hulladék-elhelyezés visszaszorítása érdekében megtett intézkedésekről**

A Parkerdő területén található ingatlanok Szombathely Megyei Jogú Város Önkormányzata Közgyűlésének Szombathely Megyei Jogú Város Helyi Építési Szabályzatáról, valamint Szabályozási Tervének jóváhagyásáról szóló 30/2006. (IX. 7.) önkormányzati rendelete szerint mezőgazdasági terület – kertes, kialakult kategóriába (a továbbiakban: Mkk) tartoznak, melyek az országos településrendezési és építési követelményekről szóló 253/1997. (XII. 20.) Korm. rendelet (a továbbiakban: OTÉK) szerint beépítésre nem szánt területnek minősülnek.

A hulladékgazdálkodási közszolgáltatás körébe tartozó hulladékkal kapcsolatos közegészségügyi követelményekről szóló 13/2017. (VI. 12.) EMMI rendelet 4. §-a alapján az OTÉK szerinti egyéb területekre – ideértve az Mkk kategóriát – az 1. melléklet 1. pontjában lévő táblázat 10. sorában meghatározott minimum szállítási gyakorisággal köthető közszolgáltatási szerződés az önkormányzat és a közszolgáltató között.

Szombathely Megyei Jogú Város Közgyűlése a 147/2020. (VI.25.) Kgy. sz. határozatának 5. pontjában arra kérte fel a SZOMHULL Nonprofit Kft-t, mint közszolgáltatót, hogy vizsgálja meg a Parkerdő területéről a hulladékgyűjtés és elszállítás lehetőségét.

A SZOVA Nonprofit ZRt., mint a közszolgáltató alvállalkozója kidolgozta javaslatait a Parkerdő területén lévő ingatlanok közszolgáltatás körébe való bevonására.

1. Az elsődleges elképzelés a „házhoz menő gyűjtési” rendszer kiépítése volt, mely teljeskörű szolgáltatást jelentene az ingatlanhasználók részére.

Ennek a rendszernek a bevezetéséhez a parkerdei úthálózat a jelenlegi állapotában nem alkalmas: az útburkolat minősége (szilárd burkolat, kavicsos felület, földút), az űrszelvény, az űrszelvénybe benyúló jelentős mennyiségű lombozat, valamint az ingatlanok megközelíthetősége mind fontos tényezők a hulladékgyűjtő járat mozgása szempontjából. További akadályt jelent az is, hogy egyes magántulajdonban lévő utcákat a telektulajdonosok lezártak, így az érintett ingatlanok megközelítése nem lehetséges. A területbejáráson megállapításra került, hogy a parkerdei ingatlanok jelentős része a jelenlegi műszaki, fizikai adottságok mellett a rendelkezésre álló hulladékgyűjtő járművel nem közelíthető meg.

Fentiek alapján ennek a rendszernek a bevezetéséhez – a műszaki, jogi és gazdasági szempontoknak való megfelelés érdekében – jelentős források bevonása szükséges.

1. A körülmények mérlegelésével a gyűjtőszigetes megoldás bevezetése összességében kedvezőbb megoldás lehet.

Eszerint a Parkerdő területén 5 db gyűjtősziget kerülne kialakításra olyan helyszíneken, melyek a jelenleg használt járművekkel megközelíthetők. A szigetek kiépítésének költsége önkormányzati forrásból valósulna meg. A szigetek mindegyikén 2-2 db kommunális hulladék, valamint 3-3 db szelektív hulladék gyűjtésére szolgáló 1100 literes konténer kerülne kihelyezésre. A konténerekhez a közszolgáltatási szerződéssel rendelkező ingatlantulajdonosok kapnának kulcsot. Ez a megoldás azonban azon kívül, hogy működőképes lehet, arra is lehetőséget ad, hogy a konténerek köré illegálisan hulladékot helyezzenek el, mely további költségeket jelent az önkormányzatnak.

Tájékoztatom a Tisztelt Bizottságot, hogy a Parkerdő területének a hulladékgazdálkodási közszolgáltatásba való bevonása, illetve az illegális hulladék-elhelyezés visszaszorítása érdekében az elmúlt hónapokban az alábbi intézkedésekre került sor.

A parkerdei kommunális hulladékgyűjtés 2021. június 21-től a parkerdei büfében is megvásárolható gyűjtőzsákok használatával biztosított. A büfé november 15-ig minden nap, november 15-e után hétvégi nyitvatartással üzemel. A szolgáltatás igénybevételének feltétele a hulladékszállítási szerződés megkötése a SZOMHULL Nonprofit Kft-vel. A fenti időponttól számítva 10 db új szerződéskötés történt, így jelenleg 60 db „zsákos” szerződéses partnere van a közszolgáltatónak.

Ez a kimutatás nem tartalmazza azokat a partnereket, akiknek van másik ingatlanuk, de vesznek zsákot a kiskertbe is. Augusztus végéig közel 600 db zsák átadása történt meg.

A zsákok 2 gyűjtőponton helyezhetők el.

A közszolgáltató eddigi tapasztalatai szerint a rendszer jól működik.

Fentieken kívül – az önkormányzat költségére – 2 db 5 m3-es hulladékgyűjtő konténer lett kihelyezve az önkormányzat kérésére a Jégpince – Mezei út kereszteződésében. Ezek kihelyezésének, bérletének és ürítésének díja 3 hónapra:

* kihelyezés, bérlet: bruttó 46.634 Ft,
* ürítés, ártalmatlanítás: bruttó 949.787 Ft.

Miután a közszolgáltató megvizsgálta, hogy a bevezetett rendszer működtethető-e az NHKV ZRt. által elfogadott módon, a 2 db 5 m3-es hulladékgyűjtő konténerrel összefüggő díjfizetésének kérdése vonatkozásában 2021. szeptember hónaptól a hulladék-ártalmatlanítási díj nem az önkormányzat költségére kerül számlázásra. A konténerek bérleti díja az önkormányzat 2021. évi költségvetéséről szóló 7/2021. (II. 25.) önkormányzati rendelet 15. melléklete „egyéb feladatok előirányzata” költségvetési sorából finanszírozható.

Fentieken kívül a Közterület-felügyelet a Bűnmegelőzési, Közbiztonsági és Közrendvédelmi Bizottság szervezésében 2021. augusztus 24-én lakossági fórum keretei között tájékoztatót tartott a Parkerdő területén végzett intézkedésekről. A feljelentések száma 2020-ban 4 db, 2020. szeptember 1-jét követően, illetve 2021-ben 82 db, összes figyelmeztetés száma: 104 db, a mobil applikáción leadott bejelentések száma: 14 db volt. A Közterület-felügyelet munkája szintén hatékonyan segítette a Parkerdő területén jellemzővé vált illegális hulladék-lerakások visszaszorításáért tett intézkedéseket.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjen.

**Szombathely, 2021. szeptember ,, ,,**

**/: Horváth Soma :/**

**…../2021. (IX.28.) VISB számú határozat**

A Városstratégiai, Idegenforgalmi és Sport Bizottsága megtárgyalta a Parkerdő területének a hulladékgazdálkodási közszolgáltatásba való bevonása, illetve az illegális hulladék-elhelyezés visszaszorítása érdekében megtett intézkedésekről szóló előterjesztést, és az elmúlt hónapokban bevezetett hulladékgyűjtési rendszer további fenntartását elfogadásra javasolja a Közgyűlésnek.

**Felelős:** Tóth Kálmán, a Bizottság elnöke

/a végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője/

**Határidő:** 2021. szeptember 30.